2022.10.4.
HU
Az Európai Unió Hivatalos Lapja
L 256/5
A BIZOTTSÁG (EU) 2022/1847 VÉGREHAJTÁSI HATÁROZATA (2022. szeptember 28.) a „Sajátos tanulási zavarok uniós szintű kezelése” elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vételére irányuló kérelemről (az értesítés a C(2022) 6901.
számú dokumentummal történt) (Csak az angol nyelvű szöveg hiteles)
AZ EURÓPAI BIZOTTSÁG,
tekintettel az Európai Unió működéséről szóló szerződésre, tekintettel az európai polgári kezdeményezésről szóló, 2019.
április 17-i (EU) 2019/788 európai parlamenti és tanácsi rendeletre (1) és különösen annak 6. cikke (2) és (3) bekezdésére, mivel: (1)
A Bizottsághoz 2022. augusztus 1-jén benyújtották a „Sajátos tanulási zavarok uniós szintű kezelése” elnevezésű európai polgári kezdeményezés nyilvántartásba vétele iránti kérelmet.
(2)
A kezdeményezés céljai a szervezők megfogalmazásában a következők: „E kezdeményezés célja, hogy megkönnyítse a sajátos tanulási zavarokkal (pl. diszlexia, diszkalkulia, diszgráfia) küzdő személyek oktatásban való részvételét.
Az ilyen zavarokkal küzdő tanulók nehezen tudják folytatni tanulmányaikat a problémával kapcsolatos ismeretek hiányosságai, a megfelelő tananyagok hiánya és a méltánytalan vizsgakörülmények miatt.
Bár a tagállamok különkülön foglalkoznak a kérdéssel, a tanulási zavarok fogalommeghatározásai közötti eltérések, valamint a felismeréshez és segítségnyújtáshoz alkalmazott különböző módszerek miatt az országok között nagy a szakadék.
Így a tanulók más tagállamokban eltérő elbánásban részesülhetnek, ami gátolhatja a Szerződésekben biztosított szabad mozgáshoz való joguk gyakorlását, és ez hatással lehet az oktatásban való részvételükre és társadalmi beilleszkedésükre.
Felkérjük a Bizottságot, hogy az EUMSZ 165. cikke (4) bekezdésének második franciabekezdése alapján nyújtson be tanácsi ajánlásra irányuló javaslatot, amely közös iránymutatást tartalmaz a nemzeti kormányok számára a tanulási zavarok felismerésére és kezelésére vonatkozóan.
A tanulási zavarokkal küzdő személyek oktatási rendszerbe való jobb integrációja fontos lépés lenne ahhoz, hogy valamennyi uniós polgár számára méltányos lehetőségeket biztosítsunk.”
(3)
A kezdeményezés melléklete további részleteket tartalmaz a kezdeményezés tárgyáról, célkitűzéseiről és hátteréről, és részletesen ismerteti a kezdeményezést támogató okokat.
A melléklet a kezdeményezés következő három pontját emeli ki, nevezetesen a következőket: 1) ezáltal felhívható a figyelem a probléma globális jellegére és európai szintű kezelésének szükségességére, 2) a Bizottság saját szakértői csoportjával és a tagállami jogszabályok átfogóbb perspektívájával előmozdíthatja a sajátos tanulási zavarokkal kapcsolatos kutatásokat annak érdekében, hogy a kutatás a tanulási zavarok európai szintű fogalommeghatározására és kompenzációs intézkedések megállapítására irányuljon, valamint (3) a kezdeményezés ki tudja emelni az új technológiák alkalmazásának jelentőségét a tanulási zavarokkal küzdő tanulók tanulási folyamatának megkönnyítésében.
(4)
A kezdeményezéshez csatolt kiegészítő dokumentum összehasonlító tanulmányt tartalmaz arról, hogy mi a helyzet a diszlexiával Európa különböző országaiban.
(5)
Ami a kezdeményezés általános célját illeti, azaz azt, hogy a tanulási zavarokkal küzdő személyek oktatásban való részvételét a minőségi oktatás fejlesztésével és ehhez a tagállamok közötti együttműködés ösztönzésével és szükség esetén tevékenységük támogatásával és kiegészítésével való hozzájárulás révén kellene elősegíteni, teljes mértékben tiszteletben tartva eközben a tagállamoknak az oktatás tartalmára és szervezeti felépítésére vonatkozó hatáskörét, a Bizottság hatáskörrel rendelkezik arra, hogy az Európai Unió működéséről szóló szerződés (EUMSZ) 165. cikke alapján jogi aktusra irányuló javaslatot nyújtson be.
(1) HL L 130., 2019.5.17., 55. o.